མི་དང་སྙན་ངག་གི་འབྲེལ་བའི་གོ་རིམ་དང་པོའི་ནང་དུ།ང་ཚོའི་མི་ཡི་སེམས་འགྱུ་དང་སྙན་ངག་མ་བྱུང་སྔོན་གྱི་སྐད་ཆའི་གདོད་མའི་རང་བཞིན་ལ་གདེང་འཇོག་རེ་བྱས་ན།ཉེར་ལེན་རྒྱུའམ་དེ་ཉིད་ཀྱི་འབྲེལ་བ་ཞིག་ཡོད་པ་རྟོགས་ཐུབ།མིའི་སེམས་ཁམས་ན་འཕྲོ་འདུ་བྱེད་པའི་དགའ་སྐྱོ་ཆགས་སྡང་ཅི་རིགས་ཡོད་པ་དེས།མིའི་ཕྱིའི་རྣམ་འགྱུར་ལ་ཤུགས་རྐྱེན་འདོན་པ་ལས་མིའི་སྐད་ཆ་ལའང་ཐད་ཀར་གྱི་ནུས་བ་འདོན་གྱི་ཡོད།སྙན་ངག་ནི་དེ་དག་ཕན་ཚུན་འབྲེལ་འདྲིས་བྱས་པའི་རྒྱུ་དག་ལས་བྱུང་བའི་སྒྱུ་རྩལ་གྱི་འབྲས་བུ་ཡིན།ལོ་ཐྲི་མན་གྱིས་སྙན་ངག་གི་ཁྲོད་དུ་སྐད་ཆའི་རྒྱུ་ཡོད་ཚད་དོན་སྙིང་ལྡན་པར་འགྱུར་ཞིང་དེ་ཚོའི་བར་གྱི་བལྟོས་བཅས་དང་རམ་འདེགས་ཀྱི་འབྲེལ་བ་ནི་སྙན་ངག་གྲུབ་ཚུལ་གྱི་སྤྱི་ལུགས་ཤིག་ཡིན་ཞེས་བཤད་པ་ལྟར་རོ།